b'\n_START_ARTICLE_\nAvgust Pirjevec\n_START_SECTION_\n\xc5\xbdivljenje in delo\n_START_PARAGRAPH_\nPirjevec je leta 1913 na Dunaju kon\xc4\x8dal \xc5\xa1tudij tehnike in slavistike z disertacijo o Franu Levstiku s posebnim ozirom na njegova filolo\xc5\xa1ka dela. Po demobilizaciji je od 1917 do 1920 pou\xc4\x8deval sloven\xc5\xa1\xc4\x8dino in nem\xc5\xa1\xc4\x8dino na dr\xc5\xbeavni realni gimnaziji v Trstu, nato na realni gimnaziji in vi\xc5\xa1ji dr\xc5\xbeavni realki v Ljubljani. Od 1921 je bil bibliotekar v ljubljanski Dr\xc5\xbeavni \xc5\xa1tudijski knji\xc5\xbenici (predhodnici NUK-a), po 1927 pa je prevzel vodstvo rokopisnega oddelka. Od 1925 do 1927 je bil za\xc4\x8dasno preme\xc5\xa1\xc4\x8den v knji\xc5\xbenico Narodnega muzeja Slovenije, kjer je uredil in katalogiziral gradivo. Leta 1943 so ga internirali._NEWLINE_Pisal je \xc4\x8dlanke, razprave in knji\xc5\xbene ocene iz slovenske literarne, kulturne, politi\xc4\x8dne in gospodarske zgodovine. Najve\xc4\x8d je raziskoval Franceta Pre\xc5\xa1erna in njegove sodobnike. Uredil je Pre\xc5\xa1ernovo zbrano delo (Doktorja Franceta Pre\xc5\xa1erna zbrano delo, 1929 (COBISS)), Levstikova pisma (COBISS), priredil delo Matija \xc4\x8copa (Izbrano delo, 1935 (COBISS)) in izbore del slovenskih klasikov v miniaturnih izdajah (France Pre\xc5\xa1eren, Simon Gregor\xc4\x8di\xc4\x8d, Anton A\xc5\xa1kerc, Simon Jenko, Josip Murn, Josip Jur\xc4\x8di\xc4\x8d). Napisal je zbirko 70 poljudnih biografij slovenskih kulturnih in strokovnih delavcev ter pribli\xc5\xbeno 150 \xc4\x8dlankov za Slovenski biografski leksikon._NEWLINE_Bil je vodilni knji\xc5\xbeni\xc4\x8darski teoretik in praktik. Pisal je o aktualnih bibliotekarskih in bibliografskih strokovnih vpra\xc5\xa1anjih, o funkciji knji\xc5\xbenic v dru\xc5\xbebenem okolju in organiziranju knji\xc5\xbeni\xc4\x8darskega delovanja. Napisal je prvi in s so\xc4\x8dasnim mednarodnim bibliotekarskim dognanjem primerljiv slovenski priro\xc4\x8dnik o zgodovinskem razvoju in modernem delovanju knji\xc5\xbenic, o sodobni zasnovi bibliotekarske stroke in knji\xc5\xbeni\xc4\x8darskega dela._NEWLINE_Bil je o\xc4\x8de literarnega zgodovinarja in filozofa Du\xc5\xa1ana Pirjevca (partizansko ime Ahac) in aktivistke OF Ivice Pirjevec, ki je, tako kot o\xc4\x8de in le malo za njim, umrla v koncentracijskem tabori\xc5\xa1\xc4\x8du Gusen-Mauthausen.'